כ.  לידידי הנעים אשר רגלו עמדה במישור ושם שברו על ה' אלהיו ביום טובה כיום רעה ויהי אישׁ מצליח



	
	כ. לידידי הנעים אשר רגלו עמדה במישור ושם שברו על ה' אלהיו ביום טובה כיום רעה ויהי אישׁ מצליח
	








אָשִׁיר עֲלֵי עָשׂוֹר וְעַל הַנֵּבֶל

אֶל אֹהֲבִי חָזָק כְּעַמּוּד שַׁיִשׁ;

לִבּוֹ בְקִרְבּוֹ כַאֲרִי וָלָיִשׁ,

יִשְׂחַק כְּיוֹם טוֹבָה לְיוֹם הָאֵבֶל.





הִנֵּה מְעוּף צוּקָה כְּאֵב וָחֵבֶל

רַב לוֹ, כְּהִדּוֹשׁ קַשׁ בְּעֵת הַדַּיִשׁ;

אַךְ שָׁב עֲרָפֶל לוֹ כְּאוֹר הָעַיִשׁ,

וּלְעִנְּבֵי חֶדְוָה בְּאֻשֵׁי סֵבֶל.





הָאֵל אֲשֶׁר חֹקֵר לְבַב הַגֶּבֶר

עַל מַעֲלָלָיו שָׂשׂ; וְלוֹ עַל כֶּפֶל

הֵשִׁיב גְּמוּל יָדָיו בְּבֵית מָנוֹחַ.





הֵן כַּנְּשָׁרִים יַעֲלוּ הָאֵבֶר

אִישִׁים תְּמִימִים יֹשְׁבִים בַּשֵּׁפֶל;

קֹוֵי אֲדֹנָי יַחֲלִיפוּ כֹחַ.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/36966